Η **Γιάντρανκα Γιόκσιμοβιτς** (σερβικά κυριλλικά: Јадранка Јоксимовић‎; γεννημένη στις 26 Ιανουαρίου 1978) είναι Σέρβα πολιτικός, που διετέλεσε υπουργός Ευρωπαϊκής Ολοκλήρωσης από το 2017 έως το 2022. Είναι μέλος του Σερβικού Προοδευτικού Κόμματος (SNS), και υπηρέτησε στο παρελθόν ως υπουργός άνευ χαρτοφυλακίου, αρμόδια για την Ευρωπαϊκή Ολοκλήρωση από το 2014 έως το 2017.

Νεανικά χρόνια και εκπαίδευση
-----------------------------

Η Γιαντράνκα Γιοκσίμοβιτς γεννήθηκε στις 26 Ιανουαρίου 1978 στο Βελιγράδι, όπου τελείωσε το δημοτικό και το γυμνάσιο.

Αποφοίτησε από τη Σχολή Πολιτικών Επιστημών του Πανεπιστημίου του Βελιγραδίου, το ακαδημαϊκό έτος 2001/2002, στο Τμήμα Διεθνών Σχέσεων. Ολοκλήρωσε τις μεταπτυχιακές της σπουδές στη Σχολή Οικονομίας και Πολιτικών Επιστημών του Πανεπιστημίου ALFA στο Βελιγράδι το 2013. Αυτή τη στιγμή κάνει διδακτορικές σπουδές στις πολιτικές επιστήμες στη Σχολή Πολιτικών Επιστημών του Πανεπιστημίου του Βελιγραδίου. 

Έλαβε την υποτροφία *The Promising Generation* της Πρεσβείας του Βασιλείου της Νορβηγίας το 2001, καθώς και την υποτροφία του *Ταμείου για Νέα Ταλέντα* της κυβέρνησης της Δημοκρατίας της Σερβίας για τους πιο ταλαντούχους μαθητές στη Σερβία το 2000/2001. Ξεκίνησε την καριέρα της στη Σχολή Πολιτικών Επιστημών ως βοηθός καθηγητή διδάσκοντας τα μαθήματα *Διπλωματίας και Διπλωματικής Ιστορίας* και *Οικονομίας της Μετάβασης*.

Πολιτική καριέρα
----------------

### Σερβικό Ριζοσπαστικό κόμμα και Σερβικό Προοδευτικό Κόμμα

Έγινε μέλος του Σερβικού Ριζοσπαστικού Κόμματος το 2006 και εργάστηκε εκεί ως συνεργάτης του Αλεξάνταρ Βούτσιτς για τις διεθνείς σχέσεις. Παράλληλα, ήταν μέλος της συντακτικής ομάδας του περιοδικού του κόμματος «Velika Srbija» (Μεγάλη Σερβία). Ήταν επίσης στη λίστα των βουλευτών για τις βουλευτικές εκλογές του 2008.

Ήταν μία από τους υπογράφοντες και ιδρυτές του Σερβικού Προοδευτικού Κόμματος το 2008. Είναι μέλος της Κεντρικής Επιτροπής και της Προεδρίας του Σερβικού Προοδευτικού Κόμματος. Με απόφαση του προέδρου του κόμματος ορίστηκε Διεθνής Γραμματέας του Σερβικού Προοδευτικού Κόμματος.

### Κοινοβουλευτικό και υπουργικό έργο

Από το 2007 έως τα μέσα του 2009, εργάστηκε στην Εθνοσυνέλευση της Δημοκρατίας της Σερβίας ως εμπειρογνώμονας συνεργάτης της κοινοβουλευτικής ομάδας Napred Srbijo ( Εμπρός, Σερβία). Από το 2009 έως το 2012, ήταν συντάκτρια του δημοτικού ενημερωτικού δελτίου Zemunske novine (εφημερίδα Ζέμουν).

Στις βουλευτικές εκλογές του Μαΐου 2012, εξελέγη βουλευτής στην Εθνοσυνέλευση της Δημοκρατίας της Σερβίας από τη λίστα του Σερβικού Προοδευτικού Κόμματος. Στην Εθνοσυνέλευση, ήταν πρόεδρος της Επιτροπής Ελέγχου Υπηρεσιών Ασφαλείας.

Υπήρξε επίσης μέλος της Επιτροπής Ευρωπαϊκής Ολοκλήρωσης, μέλος της Μικτής Επιτροπής Σταθεροποίησης και Σύνδεσης, μέλος της Μόνιμης Αντιπροσωπείας στην Κοινοβουλευτική Συνέλευση του Συμβουλίου της Ευρώπης, επικεφαλής της αντιπροσωπείας της Κεντρικής Ευρωπαϊκής Πρωτοβουλίας και πρόεδρος της Ομάδας φιλίας με την Τουρκία.

Διορίστηκε για πρώτη φορά υπουργός άνευ χαρτοφυλακίου, αρμόδια για την ευρωπαϊκή ολοκλήρωση στην κυβέρνηση της Δημοκρατίας της Σερβίας στις 27 Απριλίου 2014. Ως υπουργός, τον Σεπτέμβριο του 2015 έστειλε επιστολή συμπαράστασης στους διοργανωτές της παρέλασης υπερηφάνειας στο Βελιγράδι.  Για αυτό, έλαβε το βραβείο "Duga" (βραβείο Ουράνιο Τόξο) στις 15 Μαΐου 2015 στο Βελιγράδι από την Συμμαχία Ομοφυλόφιλων-Ετεροφυλόφιλων. 

Μετά τις πρόωρες βουλευτικές εκλογές, στις 11 Αυγούστου 2016, διορίστηκε ξανά υπουργός άνευ χαρτοφυλακίου, αρμόδια για την ευρωπαϊκή ολοκλήρωση. Διορίστηκε Υπουργός Ευρωπαϊκής Ολοκλήρωσης στην κυβέρνηση της Δημοκρατίας της Σερβίας στις 29 Ιουνίου 2017. 

Κατά τη συνάντηση ανώτερων πολιτικών της Νοτιοανατολικής Ευρώπης στη Σλοβενία στις 25 Απριλίου 2018, αρνήθηκε να μιλήσει σε Κροάτες δημοσιογράφους και αντ' αυτού επέλεξε να μιλήσει με τους δημοσιογράφους, που είχε φέρει μαζί της. Η Ένωση Δημοσιογράφων της Κροατίας καταδίκασε αυτή την ενέργεια. 

Κατά τη διάρκεια της υπόθεσης για την εισαγωγή παιδικών εικονογραφημένων βιβλίων με ομόφυλα ζευγάρια από την Κροατία τον Μάιο του 2018, υπερασπίστηκε ενεργά την ομοφοβική δήλωση του υπουργού Νέναντ Πόποβιτς, ο οποίος είπε στον λογαριασμό του στο Twitter: «Πρέπει να μπούμε εμπόδιο σε αυτούς που θέλουν να μας πείσουν ότι δεν πειράζει που «ο Ρόκο έχει δύο μαμάδες και η Άνα δύο μπαμπάδες.»

Ιδιωτική ζωή
------------

Μιλάει με επάρκεια αγγλικά και έχει καλή κατανόηση των γερμανικών ως ακροατής. Έχει έναν αδερφό τον Αλεξάνταρ Γιοκσίμοβιτς, που είναι επιχειρηματίας.

Βραβεία
-------

* Βραβείο «Καλύτερος Ευρωπαίος» για το 2015 στον τομέα της πολιτικής από τον οργανισμό First European House.
* Βραβείο «Duga» (Ουράνιο Τόξο) 2015 για τη συμβολή της στον αγώνα κατά της ομοφοβίας.

Παραπομπές
----------

1. ↑  (Αγγλικά) *pace.coe.int*. 6967. Ανακτήθηκε στις 20  Απριλίου 2022.
2. 1 2  www.assembly.coe.int/nw/xml/AssemblyList/MP-Details-EN.asp?MemberID=6967.
3. ↑  Ανακτήθηκε στις 28  Αυγούστου 2021.
4. ↑  «Members of Government». (Αγγλικά) Ανακτήθηκε στις 28  Αυγούστου 2021.
5. ↑  Ανακτήθηκε στις 28  Αυγούστου 2021.
6. 1 2 3 4 5 6 7 8 9 10  «Jadranka Joksimović». *istinomer.rs*. Istinomer.. Ανακτήθηκε στις 8 August 2018.
7. 1 2 3 4 5 6  «Jadranka Joksimović». *otvoreniparlament.rs*. Ανακτήθηκε στις 8 Αυγούστου 2018.
8. 1 2  «MEI - Organisational Structure». *www.mei.gov.rs*. Ανακτήθηκε στις 12 Απριλίου 2022.
9. ↑  «Ministarka Joksimović podržala Paradu ponosa i Ponos trans\* osoba». *gsa.org.rs*. Gej strejt alijansa. Ανακτήθηκε στις 8 Αυγούστου 2018.
10. ↑  «Jadranka Joksimović dobitnica nagrade "Duga"». *gsa.org.rs*. Gej strejt alijansa.. Ανακτήθηκε στις 8 August 2018.
11. ↑  «Croatian Journalists Association slams Serbian minister». *N1 Srbija* (στα Σερβικά). Αρχειοθετήθηκε από το πρωτότυπο στις 9 Αυγούστου 2018. Ανακτήθηκε στις 8 Αυγούστου 2018.
12. ↑  «SLUČAJ GEJ SLIKOVNICE Bila je prva ministarka na Paradi ponosa, a sada BRANI KOLEGU HOMOFOBA» (στα sr). *Blic.rs*. 7 May 2018.. Ανακτήθηκε στις 8 August 2018.
13. ↑  «PROFIL: Jadranka Joksimović». *imovinapoliticara.krik.rs* (KRIK).. Ανακτήθηκε στις 8 August 2018.

Εξωτερικοί σύνδεσμοι
--------------------

* Πολυμέσα σχετικά με το θέμα  Jadranka Joksimović στο Wikimedia Commons